આખી લક્ઝરી બસ ખાલી થઈ ગઈ એ પછી રમણલાલ નીચે ઊતર્યા. રિક્ષાવાળાને પોળનું નામ આપ્યું. આખા રસ્તે એમની નજર ચારે તરફ ફરતી રહી. આખું શહેર ખાસ્સું બદલાઈ ગયેલું લાગતું હતું. પોળના નાકે રિક્ષા ઊભી રહી. નીચે ઊતરીને એ આગળ વધ્યા. એમની આંખ આશ્ચર્યથી નવા બનેલા શોપિંગ સેન્‍ટર સામે તાકી રહી. એમનું, દિનેશનું, બાજુમાં રહેતાં કાશીબાનું અને દનજીભાઈનું એ ચારેય મકાન તૂટીને ત્યાં શોપિંગ સેન્‍ટર બની ગયું હતું ! બાકી બધાં મકાનો અકબંધ હતાં. છેલ્લા મકાનમાં ગોવિંદભાઈ ચોક્સીનું જે મકાન હતું એ ખુલ્લું હતું એટલે રમણલાલ ઝડપથી એ તરફ આગળ વધ્યા. પુરુષ વર્ગ તો ઘરમાં હતો નહીં. નવી પરણીને આવેલી બે વહુઓ ઘરમાં હતી. એ રમણલાલને ઓળખતી નહોતી. એણે ડાયરીમાંથી દિનેશનું નવું સરનામું કાગળની ચબરખીમાં લખી આપ્યું.